RIA Novosti / Tabyldy Kadyrbekov Tojikiston shimolidagi Xo‘jand shahridagi qat’iy tartibdagi axloq-tuzatish koloniyasida ko‘tarilgan isyonni bostirish chog‘ida 2 zobit - qamoqxona nazoratchisi va militsiyaning maxsus bo‘linmasi xodimi halok bo‘lgan, yana 6 kishi jarohatlangan. Mahbuslar orasida o‘ldirilganlar soni esa kamida 25 nafarni tashkil etmoqda. Bu haqda RIA Novosti So‘g‘d viloyati kuch ishlatar tizimidagi manbalarga asoslanib xabar bermoqda. Ma’lum qilinishicha, IShID a’zosi hisoblangan mahbuslardan biri qo‘riqchilardan birining qurolini olib qo‘ygan va qamoqxona xodimlariga qarata o‘t ochgan, shundan so‘ng isyon ishtirokchilari qamoqxona korpuslaridan birini egallab olgan. «Isyon vaqtida ikki zobit halok bo‘ldi, yana 6 kishi jarohatlanib, shifoxonaga yotqizildi. Ularning hayotiga tahdid yo‘q», degan agentlik suhbatdoshi. Manbaning aytishicha, So‘g‘d viloyati huquq-tartibot organlari Xo‘jandga kirish va undan chiqish yo‘llarini jiddiy nazorat qilmoqda.